钦定古今图书集成/方舆汇编/职方典/第1372卷 > 《百丈桥记》李仲光
## 钦定古今图书集成/方舆汇编/职方典/第1372卷 > 《百丈桥记》李仲光

雷阳，多沃壤，城东良田弥望，数千顷，直北半舍为特
侣塘，周广四十里，受山溪之水而不溢也。乾道间，郡
守戴公之邵从而汇之，以便灌溉。筑为堤岸于其上，
创为八桥，以济行者。然循是堤往来，不如捷出之径，
故民间又建桥于中流，以便负戴，号曰“百丈桥。”岁久
桥坏，嘉定十六年，太守陈斌复命报恩寺僧妙应即
其旧而新之。乃缘化人间，攻苦食淡，昼作夜息。率其
徒五十馀辈，巧者运谋，壮者竭力，伐石海山水，航陆
负，肩赪足茧，人不告劳。经始于癸未，告成于甲申，周
岁乃竣事。成桥五十丈，南北堤道各半之，糜钱一百
馀万。而备锸之具，饮食之资，与夫募工之费，皆取办
焉。官无废镪，民无横敛，而工已集矣。越明年，予分教
南来，妙应踧踖而前曰：“桥虽成，未有述者，愿藉斯文，
传之不朽。”诘其巅末，则戚然曰：“是桥经始冯氏，又葺
于真空妙湛师后圮坏，郡司马赵公伯献俾乡人陈
师正经之，盖昔之爰度者三矣。以地势沮洳，牛羊弗
禁，乃坏于成。倘辱惠贶，愿志其难苦，以诏来者，俾蠹
者易之，欹者扶之。苟利及无边，志愿足矣。”予惟斯桥
成而败，坏而葺，举事者凡四而三成于缁流。意其学
以利物为方便，故不惮劳；以坚固为定力，故不作辍；
无妻孥之累，故不营己私；持报应之说，故不肆欺弊。
其用心也一，故大者倡，小者和，不待劝而勤且力，有
不为为之而成，成而速。推是心以往，将无所不可为。
余病乎。世之逐利者为之难。舍之易。即贤士大夫且
有以难易动心者。故其学诚未易言也。而特书之云。